A BIZOTTSÁG HATÁROZATA
(2009. november 11.)
a 2007/453/EK határozat mellékletének Chile, Kolumbia és Japán BSE-státusa tekintetében történő módosításáról
(az értesítés a C(2009) 8590. számú dokumentummal történt)
(EGT-vonatkozású szöveg)
(2009/830/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyes fertőző szivacsos agyvelőbántalmak megelőzésére, az ellenük való védekezésre és a felszámolásukra vonatkozó szabályok megállapításáról szóló, 2001. május 22-i 999/2001/EK európai parlamenti és tanácsi rendeletre (1) és különösen annak 5. cikke (2) bekezdésének harmadik albekezdésére,
mivel:
(1)
A 999/2001/EK rendelet szabályokat határoz meg az állatokban előforduló fertőző szivacsos agyvelőbántalmak (TSE-k) megelőzése, az ellenük való védekezés és felszámolásuk tekintetében. Ezért meg kell határozni a tagállamok vagy harmadik országok, illetve azok régióinak (a továbbiakban: országok és régiók) BSE-státusát a következő három kategória egyikébe történő besorolással: elhanyagolható, ellenőrzött vagy meghatározatlan BSE-kockázat.
(2)
A szarvasmarhafélék szivacsos agyvelőbántalma előfordulási kockázata alapján a tagállamok vagy harmadik országok, illetve ezek valamelyik régiója BSE-státusának meghatározásáról szóló, 2007. június 29-i 2007/453/EK bizottsági határozat (2) melléklete felsorolja az országokat, illetve régiókat BSE-státusuk szerint.
(3)
Az Állat-egészségügyi Világszervezet (OIE) vezető szerepet tölt be az egyes országok, illetve régiók BSE-kockázatuk alapján történő osztályozásában. A 2007/453/EK határozat mellékletében foglalt lista tekintettel van az OIE által 2008 májusában a tagállamok és harmadik országok BSE-státusáról elfogadott, „A tagok BSE-státusának elismeréséről” című XXI. sz. határozatra.
(4)
A 2007/453/EK határozat jelenleg Finnországot és Svédországot az elhanyagolható, a többi tagállamot pedig az ellenőrzött BSE-kockázatú országok kategóriájába sorolja. A határozat feltünteti továbbá a harmadik országok BSE-státusát is. 2009 májusában az OIE „A tagok BSE-kockázati státusának elismeréséről” címmel elfogadta XXII. sz. határozatát. E határozat Chilét elhanyagolható BSE-kockázatú, Kolumbiát és Japánt pedig ellenőrzött BSE-kockázatú országnak ismeri el. A 2007/453/EK határozatban foglalt listát tehát módosítani kell, hogy e három ország tekintetében az említett határozatnak megfeleljen. Tekintettel azonban arra, hogy az OIE még nem határozott véglegesen valamennyi tagállam BSE-kockázati státusáról, valamint figyelembe véve a Közösségben alkalmazott harmonizált, szigorú BSE-védőintézkedéseket, a tagállamok elismert BSE-státusa jelenleg nem változtatható meg.
(5)
A 2007/453/EK határozatot ezért ennek megfelelően módosítani kell.
(6)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2007/453/EK határozat mellékletének helyébe e határozat mellékletének szövege lép.
2. cikk
Ennek a határozatnak a tagállamok a címzettjei.
Kelt Brüsszelben, 2009. november 11-én.